Diari Oficial de la Generalitat Valenciana


Sumari del DOGV 6514, del 05-05-2011 (2011/5038)

ORDRE conjunta 1/2011, de 13 d'abril, de la Conselleria d'Indústria, Comerç i Innovació i la Conselleria de Medi Ambient, Aigua, Urbanisme i Habitatge, per la qual es crea la Mesa de la Mineria i se'n regulen l'estructura i les funcions.
---------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/04/13/1/dof/vci/html**

### Dades del document

Número de DOGV
:   6514

Data del DOGV
:   05-05-2011

Secció del DOGV
:   I. DISPOSICIONS GENERALS

Número del document
:   2011/5038


Data del document
:   13-04-2011

Organisme emissor
:   Conselleria d'Indústria, Comerç i Innovació

Tipus de document
:   Ordre

Descriptors 

:   * indústria minera
    * recurs mineral
    * protecció del medi ambient
    * legislació
    * reglament intern
    * terres i pedres
    * política energètica
    * producte miner

ORDRE conjunta 1/2011, de 13 d'abril, de la Conselleria d'Indústria, Comerç i Innovació i la Conselleria de Medi Ambient, Aigua, Urbanisme i Habitatge, per la qual es crea la Mesa de la Mineria i se'n regulen l'estructura i les funcions. [2011/5038]  
  
  
PREÀMBUL  
  
La Mesa de la Mineria va iniciar el seu camí el mes de març de 2005 per complir la iniciativa de la Generalitat consistent en la posada en marxa d'un fòrum d'anàlisi i debat on, a través de la col·laboració entre l'administració i els sectors empresarials, en matèria de propostes i valoració de determinats objectius, línies d'actuació i prioritats, es produïsquen avanços efectius que faciliten i milloren les condicions de la indústria minera valenciana.  
El sector miner té un paper d'importància fonamental en el desenvolupament econòmic, però s'enfronta a importants desafiaments com ara la necessitat de millorar la imatge del sector, la necessitat de l'accés als recursos, l'escassesa de mà d'obra qualificada, l'exigència de millora tecnològica, el respecte al medi ambient o la simplificació de tràmits administratius.  
Per a això, s'impulsa l'increment de la coordinació i agilitació administratives en matèria de mines, medi natural i territori, sota la perspectiva que la demanda de recursos minerals està molt vinculada a l'exercici d'activitats clau en l'economia de la Comunitat Valenciana, cosa que li atorga un caràcter específic d'índole estratègica i socioeconòmica; que l'activitat extractiva té una considerable capacitat de transformació de l'entorn, potencialment capaç de provocar impactes de consideració, si bé de naturalesa temporal; i que en la regulació administrativa del sector concorren les competències mineres, de gestió del territori i del medi natural.  
Transcorregut el temps suficient per a considerar l'oportunitat que este òrgan assessor adquirisca la deguda estabilitat mitjançant la consegüent carta de naturalesa institucional i es configure formalment i oficialment com a òrgan col·legiat d'assessorament.  
En virtut d'això, i fent ús de les facultats que tenen atribuïdes, la Conselleria d'Indústria, Comerç i Innovació i la Conselleria de Medi Ambient, Aigua, Urbanisme i Habitatge, en virtut del que s'ha disposat en l'article 28.e) de la Llei 5/1983, del Consell, conjuntament,   
  
ORDENEM  
  
Article 1. Objecte  
L'objecte d'esta ordre és la creació, regulació de la composició i organització de la Mesa de la Mineria (en avant, Mesa).  
  
Article 2. Naturalesa  
1. Es crea la Mesa com a òrgan col·legiat de participació, consulta i assessorament de l'administració autonòmica en matèria de mineria, en el marc de la defensa ambiental i el desenvolupament sostenible.  
2. La Mesa estarà adscrita, a efectes administratius, a la conselleria competent en matèria de mineria.   
  
Article 3. Funcions  
1. Corresponen a la Mesa les funcions següents:  
a) Assessorar sobre els plans i programes amb incidència significativa en el sector miner de la Comunitat Valenciana, a sol·licitud de la Presidència.  
b) Proposar línies d'actuació per al desenvolupament sostenible de l'activitat extractiva.  
c) Proposar mesures per a la millora de la política minera de la Comunitat Valenciana, tenint en compte l'entorn pròxim de la Unió Europea.  
d) Emetre informes i efectuar propostes en matèria de mineria per donar resposta a les demandes del sector.  
e) Informar sobre tots aquells assumptes que siguen sotmesos a la seua consideració per les conselleries competents en matèria de mines i medi ambient.  
f) Col·laborar en els estudis sobre l'evolució de l'activitat extractiva i les seues perspectives.  
g) Formular propostes de bones pràctiques per a l'evolució dels procediments d'extracció i difondre les ja existents.  
h) Proposar actuacions per a la millora de la imatge del sector i el coneixement ciutadà de la incidència econòmica i social d'este.  
i) Impulsar la comunicació i coordinació entre la iniciativa pública i privada.  
j) Qualsevol altra que li atribuïsquen les conselleries a les quals està adscrita, directament relacionada amb els seus objectius.  
2. Totes les funcions anteriorment enumerades s'atribuïxen sense detriment de les que corresponguen a altres òrgans de participació i representació legalment establits.  
  
Article 4. Composició  
1. La Mesa estarà presidida pel conseller competent en matèria de mineria i vicepresidida pel conseller competent en matèria de medi ambient, els quals podran delegar en els respectius secretaris autonòmics.  
2. La integraran els membres següents:  
a) Els secretaris autonòmics competents en matèria de mineria i de medi ambient a què es referix l'article 4.1.  
b) Sis representants proposats per FIECOVA.  
c) El directors generales competents en matèria de mineria, medi ambient i urbanisme.   
d) Els caps d'àrea competents en matèria de mineria, medi ambient i urbanisme.  
e) Actuarà com a secretari, amb veu i sense vot, un funcionari de la Generalitat designat per la Presidència.  
  
Article 5. Nomenament i cessament  
1. Els membres seran nomenats per la presidència a proposta de les entitats i organitzacions indicades en l'article 4.  
El nomenament dels membres de la Mesa i dels suplents serà per un període de dos anys, que podrà ser renovat per períodes iguals de dos anys. Transcorregut este període i fins que no es produïsquen nous nomenaments o renovacions, continuaran en la seua respectiva representació, en funcions, exercint-les en plenitud de drets i obligacions.  
  
2. Els membres cessaran a proposta de les organitzacions o entitats que proposaren el seu nomenament.  
3. La pertinença a la Mesa no donarà dret a cap remuneració.  
  
  
Article 6. Participació d'altres assistents  
1. Podran participar en els debats de la Mesa, amb veu però sense vot, els caps de servei i la resta de personal de les conselleries indicades que siguen convocats per la Presidència, així com el personal de suport que acompanye els representants del sector.  
Així mateix, podran assistir a les reunions de la Mesa o a las de les comissions o grups de treball que es constituïsquen els tècnics o experts en les qüestions que es tracte, convidats pels membres i autoritzats per la respectiva Presidència.  
2. Per a la realització de les sessions i l'adopció dels seus acords, la Mesa, si ho considera necessari, podrà demanar informes o dictàmens tècnics d'altres comissions i òrgans administratius.  
3. El nivell directiu de la Generalitat no integrant de la Mesa podrà ser convidat a participar-hi, tant per la Presidència com per la Vicepresidència, sempre que la naturalesa dels assumptes a tractar en l'ordre del dia així ho aconselle. Esta potestat es fa extensible a qualsevol altre tipus de convidat de naturalesa representativa.  
  
Article 7. Règim de funcionament  
1. La constitució, la convocatòria, el règim de sessions i d'adopció d'acords i, en general, el funcionament de la Mesa, s'ajustaran al que s'ha establit en els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Sense perjudici del que s'ha disposat en el paràgraf anterior, la Mesa podrà aprovar normes pròpies de funcionament o de règim intern per al millor exercici de les seues atribucions. En especial, podrà preveure l'existència i regular el funcionament de grups de treball o de comissions tècniques.   
3. La Mesa es reunirà almenys dues vegades a l'any en sessió ordinària, i en sessió extraordinària quan la importància dels assumptes a tractar ho requerisca, per convocatòria de la Presidència, a iniciativa pròpia o a petició d'un terç dels membres.  
  
Article 8. Grups de treball  
1. Per a l'exercici de les seues funcions, la Mesa podrà constituir grups de treball per a assumptes concrets que requerisquen l'estudi de temes específics.  
2. Els grups de treball estaran limitats en el seu funcionament pel temps que requerisca l'estudi del tema concret per al qual es constituïren.  
3. Els grups estaran formats per membres de la Mesa i per entitats i persones expertes o tècnics de l'administració competents en la matèria objecte de treball, que seran designats per la Presidència d'este òrgan. Un membre de la Mesa assumirà la coordinació del grup de treball.  
  
4. Cada grup de treball elaborarà un informe que contindrà les conclusions i propostes d'actuació i que s'elevarà a la Mesa.  
5. En tot cas, es constituirà un grup de treball de naturalesa permanent que es reunirà almenys quatre vegades a l'any, encarregat de preparar tècnicament determinats assumptes que s'incorporen a l'ordre del dia de les reunions de la Mesa.  
6. El funcionament dels grups de treball s'ajustarà al que s'ha establit en els articles 22 a 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 9. Recursos   
La direcció general competent en matèria de mines prestarà el suport administratiu necessari per al funcionament de la Mesa i tindrà encomanada la custòdia i l'arxiu de la documentació.  
  
DISPOSICIÓ ADDICIONAL  
  
Única. Absència d'augment de despesa  
L'aplicació del que s'ha disposat en esta ordre no implicarà augment de la despesa en el pressupost de la Conselleria d'Indústria, Comerç i Innovació ni de la de Medi Ambient, Aigua, Urbanisme i Habitatge. A este efecte, la creació i posada en marxa de la Mesa de la Mineria s'ajustarà als mitjans materials i personals existents en les esmentades conselleries.  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 13 d'abril de 2011  
  
El conseller d'Indústria, Comerç i Innovació  
 i vicepresident primer del Consell,  
VICENTE RAMBLA MOMPLET  
  
El conseller de Medi Ambient, Aigua, Urbanisme   
i Habitatge i vicepresident tercer del Consell,  
JUAN GABRIEL COTINO FERRER


Còpia Permalink ELI